Senior burgers met groen vingers bemagtig hulself | Maroela Media
Senior burgers met groen vingers bemagtig hulself
Die senior burgers Johan Pieters, Cornelia Kuilder, Hannie Bezuidenhout, Mariana Kriel (Helpende Hand) en Johan Lesley (Foto: Verskaf)
Meer as 30 senior burgers van Pretoria-Wes het Donderdag die opbrengs van hulle harde werk geoes nadat hulle vroeër vanjaar tuin aangelê het as deel van 'n bemagtigingsprogram van Helpende Hand en AfriForum.
Johan Lesley is een van die vlytige inwoners van die Filedelfia Ark-tehuis wat die afgelope paar weke hard gewerk het om seker te maak dat die groente versorg is.
Dié groentetuin spog onder meer met eiervrug, spinasie, groenbone, tamaties en selfs 'n groot hoeveelheid koolkoppe.
"Dit is egter slegs die eerste fase van die groentetuin en die plan is om die tuin aansienlik uit te brei vanuit die 320 m² wat dit tans beslaan," sê Marlien van der Westhuizen, Helpende Hand-skakelbeampte. "Die stuk grond van sowat twee hektaar sal genoeg groente kan lewer om die inwoners van 'n gesonde maaltyd te voorsien en die groente wat oorbly, sal by 'n padstal op Van der Hoffweg verkoop word."
Lesley sê die projek se sukses lê in die genade wat hulle van Bo af kry. "Dis die Here wat dit laat reën en die Here wat hierdie groente laat groei," vertel Lesley. "Ek is nou op soek na wintergewasse soos uie, knoffel, aartappels en rape. Dis 'n groot werk om die tuin aan die gang te hou, maar ek sien kans daarvoor."
Johan Lesley werk in die groentetuin (Foto: Verskaf)
Die AfriForum-tak in Centurion het die werk bietjie makliker gemaak deur 'n besproeiingstelsel te installeer om seker te maak dat die groente genoeg water kry.
Volgens Mariana Kriel, Helpende Hand se streeksverteenwoordiger, is al die groente organies en sal dit verseker dat almal by die tehuis 'n gesonde maaltyd inkry, maar die werklike "wonderwerk" is die hoeveelheid tyd en energie wat die inwoners in die tuin insit.
Die tehuis vorm deel van die Filadelfia Ark-sorgsentrum wat ook in Pretoria-Wes geleë is. Filadelfia Ark-tehuis huisves meer as 400 behoeftige mense, onder wie sowat 150 kinders.
Om vir Lesley te help deur skenkings van saad en plantjies, maak kontak met Mariana Kriel by 084 952 5837 of rig 'n e-pos aan haar by [email protected].
bejaarde Helpende Hand Pretoria
[Foto's] Ruiters vir Vrede sterk op pad na biddag
Mooi so, Ek is verskriklik trots op julle.
Gedurende die naweek gaan ek na die padstal toe ry en aankope doen.
Stem saam met Anton: baie geluk met jul werk. Die kritiese component van help mekaar is help jouself. Deurdat Lesley en ander hul eie hande gebruik om hulself te help – kan ander se hulp sinvol ontvang en benut word. Voorspoed.
Pragtige voorbeeld wat hier gestel word, sal baie beslis gaan ondersteun. Net ñ voorstel aan die publiek, indien jy hulle groente gaan koop, skenk sommer ñ pakkie groente saad ook. Ek sal baie beslis dit doen